
„Milyen települést szeretnék?” Egy faluközösség adottságainak és elvárásainak elemzése

Kulcsszavak: helyi fejlesztés; kultúragazdagás; közösségi tudás; Sepsibükszád
Dolgozatomban egy székelyföldi település, a Kovászna megyei Sepsibükszád (Bixad,
Kovászna megye, Románia) kapcsán vizsgálom azt, hogy milyen kapcsolat, összefüggés lelhető
fel a település értékei/adottságai és a helyi tudás, a faluközösség által megfogalmazott
értelmezések, igények között.
A térség adottságait és értékeit szakmai források alapján mutatom be. Az elemzési fejezet
két részből épül fel, az első rész tartalmazza azokat a helyi értékeket és adottságokat, amelyek
szerepelnek a szakmai forrásokban és értékessé teszik a települést. A második elemzési rész azon
nyílt válaszok feldolgozását tartalmazza, amelyek a település értékeivel/adottságaival,
legfontosabb megvalósításokkal és jövőbeni fejlesztésekkel kapcsolatban szerepelnek a
kérdőívben. Az elemzési részt követően Christopher Ray meglátásait ismertetem röviden.
Christopher Ray a kultúragazdasági megközelítés kapcsán kiemeli, hogy a helyi adottságok és
értékek sok esetben nincsenek benne a helyi identitásban, a helyiek nem tartják fontos
értékeknek, amelyekre fejlesztést lehetne alapozni.
A tanulmány a mindennapi tudás és lokális identitás tényezőit ismerteti, megvizsgálja,
hogy a szóban forgó település a kapcsolódó szakirodalmi anyagok szerint milyen természeti,
történelmi, kulturális és mai intézményi/közösségi adottságokkal, értékekkel rendelkezik, illetve
azt, hogy ezek az értékek miként jelennek meg a helybéliek körében, a helyi közösségi tudásban.
Kísérleti jellegű kutatásom célja annak ismertetése, hogy a szakmai források által leírt helybéli
értékek, illetve ezzel kapcsolatban a helyi lakosok közösségi tudása mennyire fedi egymást, a
helyi közösség mennyire van tudatában annak, hogy milyen értékekkel rendelkezik a település. A
tanulmány induló szakmai keretét a csíkszerdai Sapientia másodéves Kommunikáció és PR szak
hallgatói által végzett csoportos kutatás képezte, amelyben magam is részt vettem. A kérdőíves
adatbázis és az interjús anyagok egy része jelen dolgozatba is beépítésre került.



